Otte biler er blevet fundet i Aalborg Havn, og i dag blev to af dem hevet i land. Flere af bilerne er forsvundet for mange år siden.

Som følge af, at Aalborg Havn har fået nyt udstyr til undersøgelse af havnebunden, er der blevet fundet otte biler i området ved Speditørvej og Stykgodsvej. Dykkere har været nede og se på bilerne, og det blev konstateret, at mindst fire af dem var blevet stjålet. De fire øvrige biler kunne ikke identificeres ved dykning. To biler blev i dag hevet i land. Bilen, der kan ses på billedet, er stjålet i 2006. Der levede en hummer under den. Den anden bil har været savnet i over tyve år. I bagagerummet var der en kasse øl og en ål. Det var ikke muligt at bugsere flere biler i dag på grund af stærk strøm.